SA branderplankryer Jordy wil goud in Tokio wen | Maroela Media
Jordy Smith saam met Siya Kolisi. Foto: Twitter via Siya Kolisi.
Hy is al die beste Suid-Afrikaanse branderplankryer van die moderne era genoem. Nóú wil Jordy Smith ook sy stempel op die Olimpiese Spele later vanjaar in Tokio afdruk.
Die 31-jarige Smith het pas die eerste Suid-Afrikaanse branderplankryer geword om vir dié internasionale skouspel te kwalifiseer nadat sy sport onlangs deel van die Olimpiese Spele geword het. Hy is tans die derde beste branderplankryer ter wêreld.
"Ek het nooit oor die Olimpiese Spele gedroom nie, want dit was nooit 'n werklikheid vir branderplankryers nie. Maar nou dat dinge amptelik is, is dit 'n ongelooflike voorreg om jou land te verteenwoordig," het Smith op Kfm gesê.
Smith in aksie. Foto: Twitter.
Hy het gister saam met die Springbokkaptein, Siya Kolisi, die Kaapse branders aangedurf en hy is beïndruk met Kolisi se vaardighede op 'n branderplank.
"Die avontuur is deur Red Bull moontlik gemaak en Siya is beslis 'n talentvolle branderplankryer met 'n kanniedoodhouding. Op 'n stadium het die branders nogal rof begin word en hy het onmiddellik die Bok-kaptein daar tussen die golwe geword; hy het almal probeer kalm hou en inspireer," het Smith glimlaggend vertel.
Hy neem deesdae deel uit sy basis in Hawaii, maar vertel dat gewilde Suid-Afrikaanse branderplankry-bestemmings vir niks in die wêreld hoef terug te staan nie.